Portas pa muda Mobilizason pa Acçon Cíviku (MAC#114) na partidu pulítiku “ka sta fitxadu”.
Es associason qui, primeru, era só um grupu di preson, pretendi gosi stimula pulítika kabu-verdiana, através di “dimokracia participativu”.
Ku “sucessu” di manifestason kontra provason di Statutu di Titularis di Kargu pulítikus, sa papiadu logu na tranforma MAC#114 na partidu pulítiku, pamodi si kapacidadi di mobiliza y di kontesta. Mas, “frakassu”, di manifestason di 1º de Maio, na parceria ku UNNTC-CS, labanta dúvida na relason ku ês pussibilidadi.
Gosi, ku ânimos mas serenadus, coordenador di MAC#114, Rony Moreira, admiti, na un ntrevista pa Deutsche Welle (DW – Voz di Alemanha), pusibilidadi di grupu transforma na partidu pulítiku.
“Primeru era só um grupu di presson. Hoxi nu sa tenta subi dimokracia nacional. Trazi kuzas qualitativu pa dimokracia, principalmente, quiston di partisipason, di governansa y di transparência”, Rony Moreira fla. El tanbé ta mostra ma objetivu di MAC é dimokracia participativa.. “ Pissoas odja na MAC algu diferente y kela trazenu un presson”,è afirma
Longi Kamara
Desdi di final di Marsu qui MAC#114 dicidi na rializa si acçon longi di kamara di imprensa. Gosi, organizason sta viradu pa komunidadis disfavorecidu.
“Pa necessidadi, MAC tinha qui fugi di midia y di atenson públiku, pamodi presson, pamodi nu ka sabia qui manifestason di 30 di Marsu ta daba nos es visíbilidadi” Rony Moreira fla.
“ Nês momento nu sa fazi un diskusson internu pa tenta odja midjor kaminhu”. Sobri pussibilidadi di MAC tranforma na un partidu pulítiku, si coordenador fla ma kel objetivu la ka sta certu nda. “ Nu teni ideias soltu. Na dinamika di pulítika, kuzas ta muda di un hora pa otu”, eh fla.
Futuru é di Dios, mas porta pa transforma MCA#114 na um partidu pulítiku ka sta fitxadu. “
Redi Social
MAC#114 é um associason qui kriadu na komesu di anu, na Kabu Verdi, na redi social, pa protesta númeru di disimpregu qui é 15,8% sigundu dadus di INE.
Konstituídu principalmeti pa jovens disimpregadus, si primeru atividadi fazedu na 20 di Janeru di 2015, Dia di kes Herói Nacional, ku um manifestason silenciosU só ku 10 jovens, pa protesta kontra taxa di 15,8 di disempregu, partikularmenti, na kamada jovem.
30 di Marsu, MAC#114 ganha dimenson nacional ku mega-manifestason kontra Statutu di Titularis di Kargus Pulítikus mas pa parti di saláriu di pulítikus. Manifestason djuntu milharis di alguém, sobritudu, jovens, na cidadi di Praia, Assomada, Sal y Mindelu na Son Vicenti.
01 di Maiu, MAC#114 djunta na UNTC-CS na marxa pa dignidade, igualdadi y justisa social.
MAC#114, nquantu organizason di sociedadi civil, ka tem um liderança fixu. Tem “kordenadoris”, pa árias, tipu: komunikason, logística y pulítika. Mesmu assi, rostu mas odjabdu des grupu di kordenadoris eh Rony Moreira, di 33 anu, formadu na Sociologia.
ANação
kea_Latn kea_Latn kea_Latn kea_Latn kea_Latn kon_Latn kea_Latn kea_Latn kea_Latn kea_Latn tpi_Latn kea_Latn kea_Latn kea_Latn kea_Latn kea_Latn por_Latn